**Ministru kabineta noteikumu projekta „Noteikumi par 2014./2015.mācību gada un mācību semestru sākuma un beigu laiku” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Ministru kabineta noteikumu projekts „Noteikumi par 2014./2015.mācību gada un mācību semestru sākumu un beigu laiku” (turpmāk – noteikumu projekts) ir sagatavots saskaņā ar Vispārējās izglītības likuma 4.panta 16.punktu, kas paredz, ka Ministru kabinets nosaka mācību gada un mācību semestru sākuma un beigu laiku. |
| 2. | Pašreizējā situācija un problēmas | Ministru kabineta 2013.gada 2.aprīļa noteikumi Nr.166 „Noteikumi par 2013./2014.mācību gada un mācību semestru sākuma un beigu laiku” nosaka 2013./2014.mācību gada un mācību semestru sākuma un beigu laiku tām vispārējās izglītības iestādēm, kuras īsteno vispārējās pamatizglītības programmas un vispārējās vidējās izglītības programmas. Ministru kabineta noteikumi, kas noteiktu 2014./2015.mācību gada un mācību semestru sākuma un beigu laiku, nav izdoti. Lai samazinātu vispārējās vidējās izglītības izglītojamo slodzi un spriedzi pārbaudījumu laikā maija beigās un jūnijā, kā arī palielinātu dienu skaitu starp valsts pārbaudījumiem vispārējā vidējā izglītībā jau 2012.gadā Izglītības un zinātnes ministrija izvērtēja variantus, kādā organizēt centralizētos eksāmenus: - organizēt izglītojamo pavasara brīvdienu laikā, mainot brīvdienu grafiku 12.klases izglītojamiem; - mācību procesa laikā, centralizētos eksāmenus kārtojot februārī, martā, aprīlī utt.;  - nemainīt eksāmenu grafiku.Tika veikta visu ieinteresēto un iesaistīto personu (12.klašu absolventi, vecāku pārstāvji, kuri darbojas Izglītības un zinātnes ministrijas darba grupās, skolotāji, izglītības iestāžu vadītāji, izglītības pārvalžu speciālisti, izglītības darbinieku profesionālo organizāciju pārstāvji) ekspress aptauja un viedokļu izvērtēšana.Ņemot vērā aptaujas rezultātus un centralizēto eksāmenu norises laiku plānojumu 2012./2013.mācību gadā, ieteicams saglabāt svešvalodu centralizēto eksāmenu norises laiku izglītojamo pavasara brīvlaikā, kas:- nodrošina nepieciešamo skolotāju skaitu eksāmenu vadīšanai un novērošanai (angļu valodas centralizētā eksāmena norises procesā ir iesaistīti aptuveni 2200 skolotāji). Novērotāji un eksāmenu vadītāji ir citu izglītības iestāžu un citu mācību priekšmetu skolotāji, kuri brīvdienu laikā tiks nodarbināti svešvalodu centralizēto eksāmenu norises procesā un šajā laikā viņi neveiks savu priekšmetu mācīšanu;* - netraucē citu klašu mācību procesu, jo izglītojamajiem no 1. līdz 11.klasei šajā laikā ir pavasara brīvdienas.

Tādējādi, noteikumu projektā izglītojamiem no 1.-11.klasei un 12.klases klases izglītojamiem ir nepieciešams plānot pavasara brīvdienas dažādos laikos.Saskaņojot noteikumu projektu ar izglītības novadu un republikas pilsētu izglītības speciālistiem, tika saņemts priekšlikums, ka noteikumu projektā ir jānorāda arī mācību gada beigu datumi tiem 9. un 12.klašu izglītojamiem, kuri atbrīvoti no noteiktajiem valsts pārbaudījumiem. Šobrīd spēkā esošajos noteikumos nav normatīvā regulējuma attiecībā uz izglītojamiem, kuri atbrīvoti no noteiktajiem valsts pārbaudījumiem, tādejādi izglītības iestādes dažādi piemēro normatīvo regulējumu attiecībā uz izglītojamiem, kuri atbrīvoti no noteiktajiem valsts pārbaudījumiem. Ministru kabineta 2013.gada 2.aprīļa noteikumos Nr.166 „Noteikumi par 2013./2014.mācību gada un mācību semestru sākuma un beigu laiku”, veicinot skolu autonomiju un mācību procesa organizācijas formu modernizēšanu un dažādošanu, tika iekļauts precizēts regulējums, ka izglītības iestāde patstāvīgi pieņem lēmumu par projektu, kā viena no mūsdienīga mācību procesa darba organizācijas formām, izmantojot norises laiku, kas nepārsniedz piecas darba dienas mācību gadā. Šis regulējums ir saglabājams arī 2014./2015.mācību gadā, jo šobrīd neviens normatīvais akts neregulē projektu norises laiku, bet, izstrādājot Ministru kabineta noteikumu projektu par 2015./2016.mācību gada un mācību semestru sākuma un beigu laiku attiecībā uz šo regulējumu, ka izglītības iestāde patstāvīgi pieņem lēmumu par projektu norises laiku, kas nepārsniedz piecas darba dienas mācību gadā, tiks iekļauts Ministru kabineta noteikumos par valsts vispārējās vidējās izglītības standartu, mācību priekšmetu standartiem un izglītības programmu paraugiem un Ministru kabineta noteikumos par valsts pamatizglītības standartu, pamatizglītības mācību priekšmetu standartiem un izglītības programmu paraugiem (saskaņā ar Ministru kabineta 2013.gada 6.augusta sēdes protokola lēmuma Nr.42 paragrāfu Nr. 65), ņemot vērā, ka šobrīd minētais regulējums neatbilst Vispārējā izglītības likuma 4.panta 16.punktā noteiktajam pilnvarojumam.Mācību gada laikā, īpaši ziemas mēnešos, iespējamas situācijas, kad izglītojamiem atļauts neapmeklēt izglītības iestādi sakarā ar zemo gaisa temperatūru. Ja šādi apstākļi ir ilgstoši (vismaz viena nedēļa), tad mācību gads var tikt pagarināts. Šādu lēmumu pieņem izglītības iestādes dibinātājs. Pirmās klases izglītojamiem mācību gads saskaņā ar Vispārējās izglītības likumu 36.pantu ir īsāks, tādējādi noteikumu projektā jāparedz, ka lēmumu par vienu nedēļu ilgām papildu brīvdienām 1.klases izglītojamajiem pieņem izglītības iestāde patstāvīgi. Mācību gads sastāv no diviem semestriem, starp kuriem ir nepieciešamas skolēniem brīvdienas atpūtai. Tādējādi valsts līmenī ir jākoordinē brīvdienas, lai vienlaicīgi būtu iespējami dažādi izglītojoši un metodiski ievirzes pasākumi gan skolēniem, gan skolotājiem.  |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Noteikumu projekts nosaka laiku, kurā vispārējās izglītības iestādēs sāk un pabeidz 2014./2015.mācību gadu un organizē brīvdienas.Noteikumu projektā ir ietvertas precizējošas normas, kas nosaka, ka starp semestriem ir brīvdienas.Noteikumu projekts paredz, ka lēmumu par papildu brīvdienām 1. klases izglītojamiem pieņem izglītības iestāde patstāvīgi.Noteikumu projekts nosaka, ka izglītības iestādes dibinātājam ir tiesības pieņemt lēmumu par mācību gada pagarinājumu, ja rodas ārkārtējas situācijas.Noteikumu projekts nosaka, ka izglītības iestāde patstāvīgi pieņem lēmumu par projektu norises laiku, kas nepārsniedz piecas darba dienas mācību gadā.Izvērtējot izglītības novadu un republikas pilsētu izglītības speciālistu izteikto priekšlikumu, noteikumu projektā ir noteikts mācību gada beigu datums tiem 9. un 12.klases izglītojamiem, kuri atbrīvoti no valsts pārbaudījumiem, kas minētajiem izglītojamiem nodrošina līdzvērtīgu izglītību. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar. |
| 7. | Cita informācija | Nav. |

|  |
| --- |
| **II Tiesību akta projekta ietekme uz sabiedrību** |
| 1. | Sabiedrības mērķgrupa | Noteikumu projekts attiecas uz vispārējās izglītības iestāžu 1.-12.klašu izglītojamajiem (~ 199742 izglītojamie). |
| 2.  | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Vispārējās izglītības iestāžu 1.-12.klašu izglītojamo vecāki.  |
| 3.  | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Projekts šo jomu neskar. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7.  | Cita informācija | Nav. |

|  |
| --- |
| **IV Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Noteikumu projekts valsts pārbaudījumu norises laika grafika plānojumā ir savstarpēji saskaņots ar Ministru kabineta noteikumu projektu „Noteikumi par valsts pārbaudes darbu norises laiku 2014./2015.mācību gadā”, ko izstrādā Valsts izglītības satura centrs sadarbībā ar Izglītības un zinātnes ministriju. Minētais noteikumu projekts līdz 2014.gada martam tiks virzīts izsludināšanai Valsts sekretāru sanāksmē.  |
| 2.  | Cita informācija | Projekts šo jomu neskar. |

|  |
| --- |
| VI. Sabiedrības līdzdalība un šīs līdzdalības rezultāti |
| 1. | Sabiedrības informēšana par projekta izstrādes uzsākšanu | Sabiedrības informēšanas pasākumi –2013.gada 25.septembrī informācija nosūtīta novadu un republikas pilsētu izglītības speciālistiem. |
| 2. | Sabiedrības līdzdalība projekta izstrādē  | Noteikumu projekts 2013.gada 25.septembrī nosūtīts atzinuma sniegšanai Latvijas Izglītības un zinātnes darbinieku arodbiedrībai, Latvijas Izglītības vadītāju asociācijai, biedrībai „Latvijas vecāku kustību pārstāvjiem. |
| 3. | Sabiedrības līdzdalības rezultāti  | Novadu un republikas pilsētas izglītības speciālisti, Latvijas Izglītības un zinātnes darbinieku arodbiedrības, Latvijas Izglītības vadītāju asociācijas atbalsta noteikumu projekta tālāko virzību. Biedrība „Latvijas vecāku kustība” atzinumu nav sniegusi. |
| 4. | Saeimas un ekspertu līdzdalība | Projekts šo jomu neskar. |
| 5. | Cita informācija | Nav. |

|  |
| --- |
| VII. Tiesību akta projekta izpildes nodrošināšana un tās ietekme uz institūcijām |
| 1. | Projekta izpildē iesaistītās institūcijas  | Vispārējās izglītības iestādes, kuras īsteno vispārējās pamatizglītības programmas un vispārējās vidējās izglītības programmas.  |
| 2. | Projekta izpildes ietekme uz pārvaldes funkcijām  | Projekta izpilde neatstās ietekmi uz to institūciju, kuras piedalīsies projekta izpildē, funkcijām un uzdevumiem. |
| 3. | Projekta izpildes ietekme uz pārvaldes institucionālo struktūru.Jaunu institūciju izveide | Normatīvā akta izpilde tiks nodrošināta esošo institūciju ietvaros. |
| 4. | Projekta izpildes ietekme uz pārvaldes institucionālo struktūru.Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru.Esošu institūciju reorganizācija | Projekts šo jomu neskar. |
| 6. | Cita informācija | Nav. |

Anotācijas III un V sadaļa – projekts šīs jomas neskar.

Izglītības un zinātnes ministrs V.Dombrovskis

Vizē:

Valsts sekretāre S.Liepiņa

16.12.2013.

1221

Dz.Mergupe-Kutraite

67047817, dzintra.mergupe@izm.gov.lv